„Diva“ (на иврит: "דיווה"; на български: "Дива") е песен, която печели със 172 точки Евровизия 1998 в Бирмингам, Великобритания, изпълнена на иврит от Дана Интернешънъл, представляваща Израел. Музиката е композирана от Свика Пик, като текстът е написан от Йоав Джинай. Песента е продуцирана от Офер Нисим с музикални аранжименти от Алон Левин. Това е третата печеливша песен на Израел в Евровизия, след 1978 г. и 1979 г. Победата на Дана Интернешънъл се счита за един от най-революционните моменти в историята на Евровизия.